ORDE do 11 de xaneiro de 2008 pola que se establece o prazo para presentación de solicitudes de subvencións a proxectos colectivos de xestión pesqueira para o exercicio 2008 e se particulariza o seu importe global máximo, tramitada como expediente anticipado de gasto.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 14/01/2008

Mediante orde da Consellería de Pesca e Asuntos Marítimos do 10 de agosto de 2007 (DOG nº 169, do 31 de agosto) aprobáronse as bases reguladoras para a concesión, en réxime de concorrencia competitiva, de subvencións a proxectos colectivos de xestión pesqueira, e estableceuse a súa convocatoria para o ano 2007. Nos seus artigos 3º e 11º dispón que anualmente se publicarán os importes máximos de concesión de axudas na correspondente anualidade e nas sucesivas (para o caso de investimentos plurianuais), así como os períodos de presentación de solicitudes para cada unha das anualidades 2008 a 2013. Os importes consignados en cada convocatoria, así como as aplicacións ás que se imputen, poderán ser ampliados en función das dispoñibilidades orzamentarias sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
O número máximo de anualidades vén establecido no artigo 6, que dispón que se poderán presentar proxectos de carácter plurianual, sen que a súa duración poida exceder de catro exercicios orzamentarios. A subvención que neste caso se conceda aterase aos límites establecidos para os compromisos de gasto plurianuais no artigo 58 do texto refundido da Lei de réxime financeiro e orzamentario de Galicia.
Aprobado polo Consello da Xunta do día 18 de outubro de 2007 o proxecto de Lei de orzamentos para o 2008, prevese a existencia de crédito axeitado a esta finalidade polo que procede establecer o importe global máximo para a concesión destas axudas no exercicio de 2008.
Por todo o exposto, esta consellería,
DISPÓN:
Artigo 1º
O prazo de presentación de solicitudes de axuda ao abeiro da Orde do 10 de agosto de 2007, pola que se aproban as bases reguladoras para a concesión, en réxime de concorrencia competitiva, de subvencións a proxectos colectivos de xestión pesqueira, e se establece a súa convocatoria (DOG nº 169, do 31 de agosto), para o exercicio orzamentario 2008, será dun mes a partir do día seguinte ao da publicación desta orde.
Artigo 2º
A solicitude deberá presentarse no modelo que figura como anexo III á Orde do 10 de agosto de 2007. Igualmente deberán cubrirse nos modelos publicados como anexos IV, V e VI da citada orde o orzamento e as declaracións responsables que deben achegarse xunto coa solicitude. Todos estes modelos estarán dispoñibles en formato electrónico na epígrafe servizos de administración electrónica da páxina web
http://webpesca.xunta.es.
Artigo 3º
De conformidade co disposto no artigo 7º das bases reguladoras, consideraranse subvencionables os gastos do punto primeiro do dito artigo, realizados entre a data de presentación da solicitude e o 31 de decembro de 2013. No caso de investimentos consistentes en instalacións fixas ou que precisen de realización de obras, será requisito imprescindible para a concesión da axuda que os servizos da consellería certifiquen o non inicio dos investimentos con anterioridade ao comezo da execución.
Artigo 4º
As axudas outorgaranse con cargo á aplicación orzamentaria 14.02.723A.770.1, código de proxecto 200700564 que figura dotada no proxecto de Lei de orzamentos da Comunidade Autónoma de Galicia para 2008. Os importes máximos das subvencións que se concedan no 2008 ascenderán a 10.800.000 euros, e distribuiranse nas seguintes anualidades:
-Anualidade 2008: 4.500.000 .
-Anualidade 2009: 2.450.000 .
-Anualidade 2010: 2.100.000 .
-Anualidade 2011: 1.750.000 .
De conformidade co disposto no artigo 3 das bases reguladoras, estes importes así como as aplicacións ás que se imputen, poderán ser ampliados en función das dispoñibilidades orzamentarias sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
En todo caso, e de conformidade co disposto na Orde do 11 de febreiro de 1998 (DOG nº 33, do 19 de febreiro), sobre tramitación anticipada de expedientes de gasto, o gasto que se proxecta queda condicionado á existencia de crédito axeitado e suficiente nos orzamentos xerais da Comunidade Autónoma de Galicia para 2008.
Disposición adicional
Única.-Modifícase o artigo 25 da Orde do 10 de agosto de 2007 pola que se aproban as bases reguladoras para a concesión, en réxime de concorrencia competitiva, de subvencións a proxectos colectivos de xestión pesqueira, e se establece a súa convocatoria (DOG nº 169, do 31 de agosto) que queda redactado como segue:
«Artigo 25º.-Reintegro.
Procederá o reintegro, total ou parcial, da subvención concedida e dos xuros de mora que se teña dereito a percibir desde o momento do seu pagamento ata a data en que se acorde a procedencia do reintegro nos supostos sinalados nos artigos 33 e 34 da Lei 9/2007, do 13 de xuño, de subvencións de Galicia».
Disposición derradeira
Única.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 11 de xaneiro de 2008.
Carmen Gallego Calvar
Conselleira de Pesca e Asuntos Marítimos